Corazón valiente

**Corazón valiente** () je američka telenovela, produkcijske kuće Telemundo, snimana tokom 2012.

## Sinopsis
 
*Priča o odanosti, prijateljstvu, hrabrosti i ljubavi.*

Ovo je priča o dve žene koje se poznaju još od detinjstva. Anhela Valdez ćerka je ljudi koji su radili u službi obezbeđenja bogate i moćne porodice. Bila je siromašna i skromna devojčica. Sa druge strane, Samanta Sandoval Navaro bila je bogata curica o kojoj su Anhelini roditelji brinuli.

Jednog dana, dok su se devojčice igrale na bazenu, Samanta biva oteta.
 
Ovaj događaj zauvek će ostaviti trag u njihovim životima, jer će u pregovoru sa otimičarima Anhelin otac herojski žrtvovati svoj život u zamenu za Samantinu slobodu.

Kada devojčica bude na sigurnom, on je svestan da će ga kidnaperi ubiti, pa diže u vazduh automobil sa sobom unutra.

Sahrana hrabrog čoveka označila je rastanak dveju nerazdvojnih prijateljica - one se kunu da će se jednog dana ponovo sresti i obećavaju jedna drugoj večno prijateljstvo. Godinama kasnije, sudbina će ih ponovo spojiti.

Anhela je od rane mladosti morala da nauči da brani samu sebe, jer je odrasla u veoma opasnom kraju. Nažalost, zaljubljuje se u pogrešnog čoveka - Luisa Martineza, bivšeg gangstera i narko-dilera.

Iako joj je život sa Luisom mučan, ona sve toleriše zarad njihove ćerke Violete. Radi danonoćno da bi joj pružila bolji život. Noću uči, želeći da postane bolničarka, a ima i skromnu poslastičarnicu.

Za vreme isporuke kolača na zabavi bogatog advokata i preduzetnika Huana Markosa Aroja, Anhela primećuje da se devojčica davi u bazenu. Ona joj spašava život, a kasnije se ispostavlja da je to ćerka Huana Markosa, najlepšeg čoveka koga je videla u životu.

Čovek je šokiran zbog nemilog događaja, ali istovremeno zadivljen ženom koja je spasila život njegove kćeri. On proživljava pakao u braku sa Isabel, sebičnom ženom, alkoholičarkom koja gotovo da ne poštuje svoju porodicu.

Susret sa Anhelom označiće prekretnicu u životu šarmantnog advokata. Ali život u prvi mah za oboje nastavlja da teče svojim tokom.

Anhela užasno pati u braku sa Luisom trpeći zlostavljanje, sve dok konačno ne odluči da stavi tačku na sve to i počne novi život, kao samohrana majka. Za to vreme, Huan Markos takođe donosi odluku da se razvede od supruge, ali kada mu Isabel saopšti da je trudna, ne usuđuje se da je ostavi.

Jednog dana, Samanta se suočava sa pokušajem pljačke u Anhelinoj poslastičarnici. Dve prijateljice uspevaju da savladaju lopove, a ponovni susret predstavljaće prekretnicu u Anhelinom životu - Samanta joj predlaže da ostavi i poslastičarnicu i studije medicine, te da se bavi istim poslom kao ona. Tako Anhela postaje telohraniteljka. 
 
Igrom sudbine, devojčina prva misija biće da čuva Henesis Arojo, devojčicu koju je ranije spasila sigurne smrti, ćerku čoveka čiji lik nikako ne može da obriše iz sećanja. Huan Markos prepoznaje Anhelu, ali nije sposoban da ostvari bilo kakvu komunikaciju sa njom - potpuno je uništen, jer su mu roditelji ubijeni bez ikakvog razloga.

Upravo je taj događaj presudio da Huan Markos unajmi telohranitelje, želeći da zaštiti celu porodicu. Međutim, ono što on ne zna jeste činjenica da smrt voljenih roditelja ima ime i prezime - Fernanda del Kastiljo, žena koja ostavlja bez daha, ali je istovremeno bezdušna. Odavno se zaklela na osvetu onima koji su je ponižavali u mladosti. Igrom slučaja, to su ljudi bliski Huanu Markosu, kojim je ona opsednuta.

Za to vreme, Samanta ima novi posao - treba da pazi na Vilijama del Kastilja, velikog zavodnika, poznatijeg kao Vili. Unajmljena je od strane njegovog oca Bernarda del Kastilja, ali da bi dobila posao morala je da ispuni jedan uslov - pošto Vili ne želi telohranitelje, mora da glumi njegovu šoferku.

Budući da Vili pokušava da zavede Samantu čim je upozna, ona smišlja laž da bi ga udaljila od sebe - govori mu da je lezbejka. 
 
Ipak, umesto da ga udalji od sebe, Samanta postiže potpuno suprotan efekat - ovo priznanje još više uzbuđuje bogatog zavodnika. Ono što je zanimljivo jeste da njih dvoje imaju zajedničku prošlost - vodili su ljubav kada su imali petnaest godina. Vili se sada ne seća Samante, ali ona njega nije mogla da zaboravi.

Arojovi poseduju čitavu automoblisku imperiju, baš kao i del Kastiljovi. Dva carstva na korak su do spajanja. Porodice se sreću na sahrani Huanovih roditelja, gde se u blizini groblja skriva snajperista koji treba da liši života Henesis, Huanovu ćerku.

Anhela na vreme reaguje, puca i ubija snajperistu. Ovaj događaj označiće početak neočekivane ljubavne priče između Anhele i Huana Markosa, koja će biti ugrožena beskrupuloznim negativcima - Brauliom del Kastiljom i nemilosrdnom ubicom - Fernandom del Kastiljo.
 
Anhela i Samanta suočiće se sa mnogim izazovima na poslu, ne bi li zaštitile živote osoba koje im veruju. Istovremeno, bore se da pronađu svoju sreću i ljubav. Međutim, kada se nađu upletene u mrežu laži i spletki, shvatiće da, da bi se izvukle iz toga, moraju da ulože više napora nego što su ikada mislile...

## Likovi

* **Anhela** *(Adrijana Fonseka)* - Odrasla je u siromašnoj porodici, dobra je i poštena. Bori se da dobije ono što želi, ali nikada ne gazi preko drugih da bi došla do cilja. Uzorna je majka maloj Violeti, zbog koje trpi maltretiranje supruga Luisa. Kada upozna bogataša Huana Markosa, zaljubljuje se u njega na prvi pogled, a njihova ljubav dobija krila kada ona postane telohraniteljka njegove kćerke Henesis.
* **Huan Markos** *(Hose Luis Resendez)* - Zgodni i šarmantni milioner oženio se zlom Isabel samo zato što je bila trudna. Jedinu radost u njegovom životu predstavlja kćerka Henesis. Oblači se elegantno, uglađen je i cenjen. Kada mu roditelji bivaju ubijeni, unajmiće telohraniteljku i u Anheline ruke staviti život svoje kćerke, a kasnije će se i zaljubiti u nju.
* **Samanta** *([[Himena Duke]])* - Žena izuzetne lepote, koja ne želi da se vezuje ni za koga, jer ne veruje u ljubav. Odbija materijalnu pomoć bogatih roditelja i postaje cenjena telohraniteljka čiji su klijenti mnoge poznate ličnosti. Kada je bogataš Braulio del Kastiljo unajmi da čuva njegovog sina Vilija, ponovo će se razgoreti plamen stare, naizgled zaboravljene tinejdžerske ljubavi.
* **Vili** *([[Fabijan Rios]])* - Totalno neorganizovan, veliki ženskaroš, oblači se neformalno, ali uvek je u firmiranoj odeći. Može da ima svaku ženu koju pogleda, ali ne i Samantu, koja će ga opčiniti svojom nezainteresovanošću. Fascinira ga činjenica da se bori kao on, može da popije koliko i on, sposobna je da ga pobedi u auto-trci, ali ne može da bude njegova. Zato ce učiniti sve da je osvoji.
* **Fernanda** *([[Ajlin Muhika]])* - Koleginica Huana Markosa iz srednje škole. Ona je pravi primer ružnog pačeta koje se pretvorilo u labuda. Uživa u glamuru, cenjena je u visokim krugovima ali istovremeno je hladna i proračunata. Ne preza ni od čega da bi dobila ono što želi - kidnapuje, muči i ubija. U isto vreme je prijatelj i neprijatelj. Otkako zna za sebe zaljubljena je u Huana Markosa i izbezumljena je jer on ne obraća pažnju na nju.
* **Bernardo** *(Manuel Landeta)* - Fernandin otac, moćan, uspešan i vrlo privlačan čovek. Vlasnik je poznate automobilske firme i planira da se udruži sa Arojovima, da bi zadovoljio opsesiju svoje kćerke. Zaljubljuje se u Samantu, koju
je unajmio da čuva njegovog sina Vilija. Polusestru Ofeliju zaposlio je kao dadilju svoje dece i stalno je drži uz sebe, jer dele strašnu porodičnu tajnu.

* **Ema** *(Vanesa Pose)* - Dvadesetogodišnja sestra Huana Markosa razmažena je bogatašica koja uživa u provodu i ludim žurkama. Bavi se slikanjem i odlična je u tome. Ipak, ima bipolarni poremećaj, pa tako u jednom trenutku može da se obuče po poslednjoj modi i izigrava hirovitu bogatašicu, dok se već u sledećem potpuno menja. Zaljubljuje se u svog telohranitelja Pabla.

## Glumačka postava

### Glavne uloge

### Sporedne uloge

### Gostujuće i epizodne uloge

## Napomene i reference

## Vanjske veze
# Corazón Valiente Video Episodes on Telemundo 
# Telemundo Novelas App Featuring Corazón Valiente for iPhone & iPad
# Telemundo Novelas App Featuring Corazón Valiente for Android